Klokken 15.55 dansk tid sker der noget ganske historisk. En dansk satellit, som er produktet af et samarbejde mellem Aalborg-virksomheden Sternula, Aalborg Universitet og flere andre sendes ud i rummet. Det er landets første kommercielle satellit, og den kommer til at gøre en enorm forskel for søfolk. Satelitten giver nemlig mulighed for maritim digitalisering, hvor alle sikkerhedskrav opfyldes. Det fortæller direktør ved Sternula, Lars Moltsen. - Vi har udviklet en teknologi, der kan overbringe data mellem skibe, uden at hackere kan komme ind i de sensitive systemer. Det er noget, vi har arbejdet sammen med maritime myndigheder og virksomheder om. Med opsendelsen af satellitten bliver der lavet en ny global standard, og der er allerede udviklet udstyr til det, siger direktøren. En stor dag Satelitten sendes ud i rummet på ryggen af Space X-raketten Transporter 6, der har lift-off fra Florida. Opsendelsen livestreames på YouTube og vises på storskærm ved Port of Aalborg i eftermiddag, hvor både investorer, virksomheden selv og politikere er til stede for at overvære det særlige øjeblik. - Det er kulminationen på fire års arbejde, der sker der. Så det er ret stort. Det kribler over det hele i hele organisationen, siger Lars Moltsen og uddyber: - Når satelit to, tre, fire og fem skal op, er vi nok mere rolige, men det her er nok lidt vildt, for at sige det mildt. Sternula har otte fuldtidsansatte og seks studentermedhjælpere.

Referat:
I eftermiddag sendes Danmarks første kommercielle satellit ud i rummet.